Nga kkumi na mukaaga Ogwolubereberye, akakiiko akavunaanyizibwa ku by'okulondesa mu Uganda kaalangirira nga Museveni bwe yali awangudde okulonda n'obululu ebitundu amakumi ataano mu munaana n’obutundu mukaaga ku kikumi. Kyagulanyi yagaana okukkiriziganya n’ebyali bivudde mu kulonda kuno, ng'agamba nti okulonda kuno kwe kukyasinze okubeera nga tekwali kwesimbu mu byafaayo bya Uganda. Bobi Wine yaggalirwa mu maka ge nga takkirizibwa kutambula. Nga kkumi na ttaano Ogwolubereberye, akaseera katono nnyo oluvannyuma lw'okusuula akalulu ke ak'okulonda kwa bonna ak'obwapulezidenti, amagye geetoloola amaka ge nga tegakkiriza muntu yenna kuyingira oba okufuluma okumala ennaku eziwerako. Wadde nga Bobi Wine yategeeza nti emmere yali emuweddeko, era teyasumululwa kuva mu maka ge. Omubaka wa Amerika mu Uganda, Natalie Brown yayagala okumukyalirako wamu n’okumutwalirayo ku mmere wabula amagye tegaaganya luseregende lwa mmotoka ze kutuuka mu maka ga Kyagulanyi. Bobi Wine yateebwa ng’ennaku z’omwezi abiri mu mukaaga Ogwolubereberye oluvannyuma lwa kkooti ya Uganda enkulu okulagira ebitongole by'ebyokwerinda okukomekkereza okuggalirwa kwe mu nnyumba. Nga lumu Ogwokubiri, Bobi Wine yawakanya okulonda kwa nkumi bbiri mu abiri mu gumu mu kkooti, naye oluvannyuma yalagira bannamateeka be okuggyayo omusango ng'agamba abalamuzi baali bagenda kugusala mu ngeri etaali nneesimbu. Kino yakikola oluvannyuma lw'omulamuzi omukulu mu musango ogwo okulabibwako mu bifannanyi ne pulezidenti Museveni, eyali agenda okukiikirira ekibiina ekyali kiwawaabiddwa mu kkooti.